**- ร่าง –**

ระเบียบมหาวิทยาลัยราชภัฏสกลนคร

ว่าด้วยการแต่งตั้งที่ปรึกษา

พ.ศ. ....

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

โดยที่เป็นการสมควรปรับปรุงระเบียบมหาวิทยาลัยราชภัฏสกลนคร ว่าด้วยการแต่งตั้งที่ปรึกษา เพื่อให้การแต่งตั้งที่ปรึกษาดังกล่าวเป็นไปด้วยความเรียบร้อยและมีประสิทธิภาพยิ่งขึ้น

อาศัยอำนาจตามความในมาตรา 18 (2) แห่งพระราชบัญญัติมหาวิทยาลัยราชภัฏสกลนคร พ.ศ. 2547 ประกอบกับมติคณะกรรมการบริหารมหาวิทยาลัยราชภัฏสกลนคร (ก.บ.) ในคราวประชุมครั้งที่ ....../25566 เมื่อวันที่ พฤษภาคม พ.ศ. 2566 มติคณะกรรมการบริหารบุคคลในมหาวิทยาลัยราชภัฏสกลนคร (ก.บ.ม.) ในคราวประชุมครั้งที่ ....../25566 เมื่อวันที่ พฤษภาคม พ.ศ. 2566 และมติสภามหาวิทยาลัยราชภัฏสกลนคร ในคราวประชุมครั้งที่ ............... เมื่อวันที่ ............... จึงออกระเบียบไว้ ดังนี้

ข้อ 1 ระเบียบนี้เรียกว่า “ระเบียบมหาวิทยาลัยราชภัฏสกลนคร ว่าด้วยการแต่งตั้งที่ปรึกษา พ.ศ. ....”

ข้อ 2 ระเบียบนี้ให้ใช้บังคับตั้งแต่วันถัดจากวันประกาศเป็นต้นไป

ข้อ 3 ให้ยกเลิกระเบียบมหาวิทยาลัยราชภัฏสกลนคร ว่าด้วยการแต่งตั้งที่ปรึกษา พ.ศ. 2556

ข้อ 4 ในระเบียบนี้

“มหาวิทยาลัย” หมายความว่า มหาวิทยาลัยราชภัฏสกลนคร

“สภามหาวิทยาลัย” หมายความว่า สภามหาวิทยาลัยราชภัฏสกลนคร

“อธิการบดี” หมายความว่า อธิการบดีมหาวิทยาลัยราชภัฏสกลนคร

“ที่ปรึกษา” หมายความว่า ที่ปรึกษามหาวิทยาลัยราชภัฏสกลนคร~~และสภามหาวิทยาลัยราชภัฏสกลนคร แล้วแต่กรณี~~

ข้อ 5 ให้อธิการบดีแต่งตั้งที่ปรึกษาโดยความเห็นชอบของสภามหาวิทยาลัย จำนวนไม่เกินสามคน โดยมีวาระการดำรงตำแหน่งคราวละไม่เกินหนึ่งปีนับแต่วันแต่งตั้ง และห้ามมิให้แต่งตั้งที่ปรึกษาย้อนหลัง

การแต่งตั้งที่ปรึกษาตามวรรคหนึ่ง ต้องคำนึงความจำเป็นในการดำเนินงานและเป้าหมายการพัฒนาของมหาวิทยาลัยเป็นสำคัญ และต้องระบุขอบข่ายงานของที่ปรึกษาและต้องไม่ซ้ำซ้อนกันในแต่ละด้าน

ข้อ 6 ที่ปรึกษาต้องมีคุณสมบัติดังต่อไปนี้

(1) สำเร็จการศึกษาไม่ต่ำกว่าปริญญาตรี

(2) มีความรู้ ความเชี่ยวชาญ หรือประการณ์ตามที่มหาวิทยาลัยเห็นสมควร

(3) มีคุณธรรมจริยธรรม และไม่เป็นผู้ประพฤติเสื่อมเสียหรือบกพร่องในศีลธรรมอันดีงาม

(4) ไม่มี…

(4) ไม่มีผลประโยชน์ทับซ้อนกับมหาวิทยาลัย

(5) ไม่เป็นข้าราชการ พนักงานในสถาบันอุดมศึกษา พนักงานราชการ และลูกจ้างสังกัดมหาวิทยาลัย

ข้อ 7 ให้ที่ปรึกษามีอำนาจหน้าที่ดังต่อไปนี้

(1) ให้คำปรึกษา แนะนำ และเสนอความเห็นเกี่ยวกับการบริหารงานและการพัฒนามหาวิทยาลัยในสาขาที่ตนรับผิดชอบ

(2) ปฏิบัติหน้าที่ตามที่ระบุไว้ในขอบเขตงานของที่ปรึกษา

(3) เข้าร่วมประชุมสภามหาวิทยาลัยในกรณีสภามหาวิทยาลัยเชิญประชุม

(4) ปฏิบัติหน้าที่อื่นตามที่สภามหาวิทยาลัยหรือมหาวิทยาลัยมอบหมาย

ข้อ 8 นอกจากการพ้นจากตำแหน่งตามวาระในข้อ 5 ให้ที่ปรึกษาพ้นจากตำแหน่งเมื่อ

(1) ตาย

(2) ลาออก

(3) ขาดคุณสมบัติตามข้อ 6

(4) อธิการบดีพ้นจากตำแหน่ง

ข้อ 9 ให้ที่ปรึกษาได้รับค่าตอบแทนเป็นรายเดือนจากเงินรายได้ของมหาวิทยาลัย ในอัตราเดือนละไม่เกิน 30,000 บาท โดยความเห็นชอบของสภามหาวิทยาลัย

ข้อ 10 ให้อธิการบดีเป็นผู้รักษาการตามระเบียบนี้ และมีอำนาจออกประกาศ หรือคำสั่งใดๆ เพื่อให้เป็นไปตามระเบียบนี้

ในกรณีที่มีปัญหาเกี่ยวกับปฏิบัติหรือต้องตีความตามระเบียบนี้ ให้อธิการบดีเป็น  
ผู้วินิจฉัยชี้ขาด และให้ถือเป็นที่สุด

ประกาศ ณ วันที่ .......................

รองศาสตราจารย์ ดร.ไตรรัตน์ โภคพลากรณ์

อุปนายกสภามหาวิทยาลัย

ปฏิบัติหน้าที่แทนนายกสภามหาวิทยาลัยราชภัฏสกลนคร

หมายเหตุ:- เหตุผล ด้วยผู้ตรวจการแผ่นดินมีข้อเสนอแนะเกี่ยวกับระเบียบมหาวิทยาลัยราชภัฏสกลนคร ว่าด้วยการแต่งตั้งที่ปรึกษา พ.ศ. 2556 ประเด็นการแต่งตั้งให้มีผลย้อนหลังซึ่งไม่ปรากฎว่ามีบทบัญญัติใดให้อำนาจให้อธิการบดีแต่งตั้งที่ปรึกษาย้อนหลังได้ อีกทั้งข้อบังคับดังกล่าวมิได้กำหนดคุณสมบัติของที่ปรึกษาและการแต่งตั้งบุคคลภายในเป็นที่ปรึกษา จึงทำให้บุคคลภายในที่ได้รับการแต่งตั้งมีสองสถานะทำให้เกิดประเด็นเรื่องความเหมาะสม เพื่อให้เป็นไปตามข้อเสนอแนะของผู้ตรวจการแผ่นดิน   
สภามหาวิทยาลัยราชภัฏสกลนครจึงจำเป็นต้องออกระเบียบดังกล่าว